Aalborg
Aalborg [ˈʌlbɒːˀ] (prethodno Ålborg), lučki grad na sjeveru Danske od 110,495 stanovnika u užem centru, dok kao općina ima 
207,805 stanovnika, po tome je četvrti po veličini grad u Danskoj.

Geografske karakteristike
Aalborg leži na sjeveru najvećeg danskog poluotoka Jutland, na jugu Limfjordena.

Preko fjorda vodi most i tunel koji ga povezuje sa gradom na sjevernoj obali Nørresundby.

Historija
Aalborg kao naselje egzistira od oko 1000. i jedan je od najstarijih danskih gradova. On je još 1342, kraljevskom poveljom dobio status grada, a od 1554. je sjedište dijeceze.

Nakon građanskog rata potaknutog vjerskim razlozima vođenog od 1533. - 1536. sporo se oporavljao, da bi tokom 17. vijeka izrastao u glavni trgovački centar i drugi po veličini danski grad, što je bio sve do 1850.

U Aalborgu su se 1629. za vrijeme tridesetogodišnjeg rata - Danci predali generalu Katoličke lige
Albrechtu von Wallensteinu.

Znamenitosti i obrazovanje

Od srednjovjekovnih spomenika Aalborg ima  samostan sv. Duha iz 1431., katedralu sv Budolfa podignutu početkom 16. vijeka i Dvorac Ålborghus iz 1539.

Atrakcija je Ålborghallen, izložbeno i koncertni kompleks podignut 1953.

Umjetnički i historijski muzej čuva relikvije iz vikinške nekropole sa nedalekog brda Lindholm. 

U brdima 31 km južno od grada leži Nacionalni park Rebild, osnovan 1912., dar Amerikanaca danskog porijekla, u kojem se nalazi i muzej iseljeništva.

Grad ima i univerzitet otvoren 1974.

Privreda
Aalborg je poznat po brodogradilištu, pored toga u njemu se proizvodi cement, kemikalije, tekstil i vrlo popularno dansko alkoholno piće - akvavit.

Gradovi prijatelji

Izvor

Vanjske veze

 Službene stranice grada 
 Aalborg na portalu Encyclopædia Britannica 

Gradovi u Danskoj